# Teaching Mishnah in a Multidisciplinary Approach

## איך מלמדים יהדות

יש מספר אפשרויות כיצד לגשת להוראת יהדות.

### יהדות כמקור דתי (אורתודוקסיה)

זו הגישה המקובלת ביהדות המסורתית מדורי דורות וכיום היא בעיקר נחלתה של האורתודוקסיה. מלמדים מקורות יהודיים קלאסיים – כמקור סמכות מחייב, ולאור הפרשנות שהתקבלה על ידי חכמי ההלכה, הפוסקים, בכל הדורות עד זמננו. זו דרך הלימוד המקובלת כיום בישיבות בארץ ישראל ובעולם.

## יהדות כמקור היסטורי (חכמת ישראל)

### *Wissenschaft des Judentums*

זו הגישה המקובלת ביהדות המודרנית מאז תקופת ההשכלה. ראשיתה של תנועת חכמת ישראל היתה בהבנה שהדת היהודית סיימה את תפקידה, ומעתה יש ללמוד את מקורותיה כחלק מן ההיסטוריה של התרבות האנושית. בדומה לעיסוק בדתות ותרבויות אחרות, כדרכם של היסטוריונים. העיסוק בטקסטים מתמקד בניתוח פילולוגי והיסטורי ואדיש למשמעויות האקטואליות של הדברים – זו דרך הלימוד השכיחה כיום באוניברסיטאות בישראל ובכתבי העת המדעים השפיטים גם באוניברסיטאות בחו"ל.

### יהדות כתרבות (ההשכלה והציונות)

זו הגישה שהיתה מקובלת על חלק מחכמי ההשכלה והתחזקה על ידי הוגי הציונות, שעזבו את הדת אבל ביקשו למצוא במקורות היהודיים המסורתיים תשתית לעיצוב תרבות יהודית וזהות יהודית בת זמננו. גישה זו מיוחסת לאחד-העם. בן גוריון, שהקים את המדינה הישראלית החילונית, האמין בשיבה אל מורשת התנ"ך שנוצרה בארץ ישראל אך התנגד לעיסוק בתלמוד ובספרות הרבנית שבעיניו היוותה מקור של יהדות גלותית שיש לנטשה. גישה זו רווחת היום באוניברסיטאות בישראל במידה מסוימת, אך בעיקר במערכת החינוך הכללית, בבית הספר היסודי והעל-יסודי.

### יהדות כמקור השראה לזמננו

זו גישה שרואה ביהדות מקור שעיצב חלקים משמעותיים של התרבות האנושית ויש בדברים אלו תוקף גם לזמננו, בתחום האתיקה והחוק, התיאולוגיה והמיתוס, השירה והאמנות. הגישה הזאת מניחה בדומה לעמדת היהדות כתרבות שיש ליהדות משמעות תרבותית בעלת ערך והיא יכולה לשמש מקור השראה, לאו דווקא ליהודים ובוודאי שלא רק לשומרי המצוות שביניהם. זו גישה שיש לה מהלכים בחוגים תרבותיים שונים בעולם. דוגמה לכך אפשר לראות בדרום קוריאה, שם מגלים רבים ענין בלימודי יהדות בשל המחשבה שיש זיקה בין המקורות היהודיים לבין ההצלחה הפנומנלית של מדינת ישראל במדע, בכלכלה ובבטחון, והם מבקשים להכיר ולאמץ את דרכי הלימוד של המקורות היהודיים כדי לרכוש כלים להצלחה.

### יהדות כציויליזציה

זה מונח שנטבע על ידי מרדכי קפלן בארה"ב בשנות השלשים של המאה העשרים. גישה זו רואה את היהדות לא רק דרך העיניים של הדת והלאום, אלא מזהה אותה כציויליזציה בפני עצמה הראויה למחקר וללימוד, לשימור ולקיום.

ההוראה הבין תחומית שאני מבקש להציע לפניכם מבוססת בעיקר על תפיסת הציויליזציה, לראות את המסע אל היהדות כמסע לציויליזציה אחרת, שכנה. שיש לה אורחות חיים שונים לחלוטין מן התרבות שבתוכה אנו חיים.

משמעות הדבר לשלשה מעגלים של לומדים

שאינם יהודים בעלי ענין, יהודים שאינם שומרים מצוות אך מעוניינים בזהות יהודית ויהודים שומרי מצוות. לכל אחת מן הקבוצות האלה יש חשיבות שונה במקצת בהיכרות עם הציויליזציה האחרת, אולם בראש ובראשונה חשוב להבין שעצם ההכרה בכך שעיסוק במקורות יהודיים הוא מפגש עם ציויליזציה אחרת מחייב גישה אחרת, הוליסטית ורב תחומית ללימוד היהדות.

|  |  |
| --- | --- |
| משנה ברכות א' א' 1 |  |
| מאימתי קורין את שמע בערבית?  משעה שהכהנים נכנסים לאכול בתרומתן.  עד סוף האשמורה הראשונה דברי ר' אליעזר  וחכמים אומרים עד חצות  רבן גמליאל אומר עד שיעלה עמוד השחר  מעשה שבאו בניו מבית המשתה אמרו לו לא קרינו את שמע  אמר להם אם לא עלה עמוד השחר חייבין אתם לקרות  ולא זו בלבד אלא כל מה שאמרו חכמים עד חצות מצותן עד שיעלה עמוד השחר  הקטר חלבים ואברים מצותן עד שיעלה עמוד השחר  וכל הנאכלין ליום אחד מצותן עד שיעלה עמוד השחר  אם כן למה אמרו חכמים עד חצות כדי להרחיק אדם מן העבירה: | FROM WHAT TIME MAY ONE RECITE THE *SHEMA'* IN THE EVENING?  FROM THE TIME THAT THE PRIESTS ENTER IN ORDER TO EAT THEIR *TERUMAH.*  UNTIL THE END OF THE FIRST WATCH.  THESE ARE THE WORDS OF R. ELIEZER.  THE SAGES SAY: UNTIL MIDNIGHT.  R. GAMALIEL SAYS: UNTIL THE DAWN COMES UP.  ONCE IT HAPPENED THAT HIS  SONS CAME HOME FROM A WEDDING FEAST AND THEY SAID TO HIM: WE HAVE NOT YET RECITED THE *SHEMA'*.  HE SAID TO THEM: IF THE DAWN HAS NOT YET COME UP YOU ARE STILL BOUND TO RECITE.  AND NOT IN RESPECT TO THIS ALONE DID THEY SO DECIDE, BUT WHEREVER THE SAGES SAY UNTIL MIDNIGHT', THE PRECEPT MAY BE PERFORMED UNTIL THE DAWN COMES UP.  THE PRECEPT OF BURNING THE FAT AND THE [SACRIFICIAL] PIECES, TOO, MAY BE PERFORMED TILL THE DAWN COMES UP.  SIMILARLY, ALL THAT ARE TO BE EATEN WITHIN ONE DAY MAY LAWFULLY BE CONSUMED TILL THE COMING UP OF THE DAWN.  WHY THEN DID THE SAGES SAY 'UNTIL MIDNIGHT'? IN ORDER TO KEEP A MAN FAR FROM TRANSGRESSION. |

## מאימתי קורין את שמע בערבית

### מהי קריאת שמע?

יש לפנות אל המקור המקראי, להכירו ברמה זו או אחרת. צריך לקרוא את המקור, פרשה אחת או שלש, להבין את הטקסט, ואת הערכים המצויים בו, כדי להבין מדוע הוא הפך להיות הטקסט המכונן של היהדות לדורותיה.

אפשר לפתוח סידור ולמצוא את מקומו בתפילה (סידור – תפילה – ליטורגיה) זו הזדמנות להיכרות בסיסית עם מבנה הסידור.

### מה מקור החיוב לקרוא את שמע?

יש להבין על פי מדרשי ההלכה והתלמוד כיצד הפיקו מן המלים "ודברת בם ... בשכבך ובקומך" חובה לקרוא את שמע פעמיים בכל יום. זו הזדמנות להסביר את אופים של מדרשי ההלכה ואת היחס שבין התורה שבכתב לתורה שבעל פה.

### מה הטעם לחיוב לקרוא את שמע?

במובן של הצהרה על עיקרי האמונה והתחייבות של המאמין. (ספר החינוך – טעמי מצוות, ספרות האגדה)

חשיבותה של קריאת שמע באתוס היהודי. סיפורים על מוסרי נפש יהודים שקראו את שמע על המוקד על סמך דוגמת המופת של רבי עקיבא. סיפורים רכים יותר על יהודים שזיהו זה את זה או איתרו ילדים יהודים שאבדו או נחטפו באמצעות השלמת מילות שמע ישראל.

### קריאת שמע על המיטה

בשכבך, המנהג לקרוא את שמע לפני השינה, גם אם קראו אותה קודם לכן בתפילת ערבית. קריאת שמע על המיטה היא אחת התפילות הראשונות שמלמדים ילדים מגיל צעיר מאד, יש לה משקל חינוכי רב, הן בפני עצמה כסימן זהות והשתייכות, והן בתקוה שקריאת שמע מספקת הגנה מפני הפחדים של החושך והלילה.

## משעה שהכהנים נכנסים לאכול בתרומתן

מהם כהנים? הרחבה בענין קדושת כהנים, ברכת כהנים. השבטים והייחוס השבטי בישראל.

מדוע יש צורך בכהנים בזמן המקדש? מה תפקידם של הכהנים בבית המקדש. דיון סוציולוגי / חברתי על השאלה של המעמדות בחברה ובישראל, היחס בין תפיסה מעמדית לתפיסה שוויונית מודרנית.

מדוע יש צורך בכהנים בזמן הזה? זכרון לימי המקדש?

מהי תרומה? סדר המצוות התלויות בארץ כסדר סוציאלי, כל המערכת של היחס לכהן, ללוי ולעני.

המצוות התלויות בארץ וההכרה האמונית של החקלאי, הפרשת תרומות ומעשרות כביטוי להכרה זו. סדר זרעים נחשב בשל כך לסדר "אמונה".

הצורך באכילת תרומה בקדושה. טבילת כהנים לטהרתם. מה פירושו של מושג הקדושה, ומה הזיקה בינו לבין הטהרה. מושג הקדושה (הסוגיה התיאולוגית הרחבה), מושג הטהרה (עם השלכות לימינו: נדה, מקווה, טבילת חסידים)

אופי החיים במשפחה הכהנית: שברי חרסים ומקוואות טבילה שמצאו הארכיאולוגים בבתים הפרטיים בירושלים של ימי הבית. קביעת הזמן על פי אורח החיים של הכהנים. המשמעות החברתית, סיפורו של יוחנן אוכל-חלות, שאביו היה מוציאו מוקדם מבית הספר כדי שיטבול מבעוד יום לארוחת הערב. המשמעות התיאולוגית – ספרותית של חיבור הלכות רבות במסכת ברכות למקדש, כעין זכרון לקדושה שאיננה והחלפתה בבית הכנסת ובתפילות.

## עד סוף האשמורה הראשונה

מהי אשמורה? זו מילה מקראית שמתארת חלק של הלילה. ההדהוד של השורש שמר. זו הזדמנות לדבר על אטימולוגיה של העברית ועל הצורך בהכרת השפה כדי להבין את המקורות במלוא משמעותם. המושג "הלילה משמר" – במובן המקראי של עמידה על המשמר, של "השומרים לבוקר" בתהלים, והמובן הרוחני, של לימוד תורה ותפילה בלילה – נושא שנדון בהרחבה בתלמוד על משנתנו.

מחלוקת האמוראים במספר האשמורות, דיון תלמודי שעיקרו דיון מקראי פרשני, שהופך להיות דיון אגדי על משמעות חלקיו של הלילה בתלמוד. הלילה כזמן שבו האל מקונן על המקדש שחרב.

בשכבך – תחילת הלילה, הקבלה ל"בקומך" – תחילת היום. או הזמן ששוכבים בו – שהוא כל הלילה. מבנה המדרש, כפי שדובר כבר בלימוד הפסוקים.

סדר החיים ולוח הזמנים של האדם בעולם העתיק. הליכה לישון עם חשיכה וקימה לקראת אור היום. זהו גם סדר יומם של ילדים קטנים ולעתים גם של קשישים. סדר חיים המחובר יותר לטבע האדם, והשתנה לחלוטין בעידן המודרני, בעיקר עם הופעת תאורת הרחוב.

משמעות השינוי על האדם המודרני. בימי הביניים היו מקדימים מאד את סדר הלילה. פרופ' יעקב כץ מצביע במאמרו על הזיקה בין השינוי הסוציולוגי לבין השינוי ההלכתי, ותחילת ההקפדה על זמן קריאת שמע רק אחרי צאת הכוכבים. השינוי הזה אינו רק שינוי בהלכה ובמנהג, אלא אפשר לקשרו לשינוי חברתי ותרבותי כללי.

זהו פתח לדיון על הנתק שהתרחש בחיינו בין הטבעי לתרבותי. האדם בן זמננו אינו כפוף לטבע אלא מכפיף את הטבע אליו. האם זה חלק מיתרון האדם או דווקא מחולשותיו של האדם המודרני? הויכוח מסביב לנושא הקיימות והאקולוגיה, השתלבות האדם בטבע, בכל תחומי החיים.

## דברי רבי אליעזר

על מה זה נאמר? האם גם על זמן ההתחלה? זו שאלה פרשנית במבנה המשנה, הנוגעת למחלוקת הגדולה בין התנאים בתלמוד על זמן תחילת הלילה ופסיקת ההלכה.

מי הוא רבי אליעזר בן הורקנוס? אישיות חשובה ביותר בתקופת יבנה. מופת של שמרנות בסביבה משתנה. הדיון בו קשור לנושא של בית שמאי ובית הלל וגם לנושא הכתות.

תולדות תנאים, זמנה ועריכתה של המשנה. הכניסה לתיאור תקופתו של רבי אליעזר ותולדותיו היא חלק ממדיניות כללית של הוראת משנה ומקורות קלאסיים – היכרות עם האישים והתקופה. ומבוא שיטתי לחיבור הנלמד ולאופיו.

המבנה הספרותי של המשנה, מדוע אין הקדמה מסודרת? מדוע לא פותחים בשאלות המרכזיות? המבנה הכרונולוגי או הקזואיסטי מול המבנה הנורמטיבי.

המחלוקת, מדוע יש מחלוקות במשנה? מה חשיבותה של המחלוקת בתורה שבעל פה ובתרבות היהודית בכלל? פסיקת ההלכה, מחויבות ומשמעות

## וחכמים אומרים עד חצות

המשמעות הסמלית של חצות הלילה, מיציאת מצרים ועד תיקון חצות בקבלה ובחסידות, כתחילת זמן של תיקון וגאולה באמצע הלילה האפל. המשמעות הסמלית של שעות הלילה בתלמוד בפילוסופיה ובקבלה, כביטוי לגלות ויסורים. תיקון חצות – המנהג וגלגוליו.

## רבן גמליאל אומר עד שיעלה עמוד השחר

מיהו רבן גמליאל? כאמור לעיל לגבי רבי אליעזר יש מקום לדון על דמותו ועל היחסים בין שני הגיסים. כאן זו הזדמנות לדיון על הנשיאות בכלל ועל דמותו המיוחדת של רבן גמליאל.

מתי עלות השחר? על פי האסטרונומיה ועל פי ההלכה. הויכוח בתלמוד גם על עלות השחר, המושג המקביל של שקיעת החמה וצאת הכוכבים כתחילת היממה היהודית, כניסת שבת וחג. מה משמעות ההבדל בין ציון זמן אנושי-חברתי לציון זמן אסטרונומי?

הזמנים הנוספים המופיעים בתלמוד: הנץ החמה, כמות אור מספקת להכיר בין גוונים קרובים.

איילת השחר כסמל לגאולה. הסיפור המוכר מליל הסדר על החכמים שישבו כל הלילה ועסקו בסיפור הפסח – עד שבאו באו תלמידיהם ואמרו להם.

## מעשה ובאו בניו מבית המשתה

המעשה במשנה כפרק בתחום מחקר המשנה ופרשנותה, האם הוא בא לחזק או לסתור? מכאן פתח לדיון רחב יותר בסגנון הקזואיסטי של המשנה ושל כתיבת חוק בכלל. גם מנקודת המבט של ההלכה כתורת חיים, ולא כמערכת של כללים וחוקים, וגם - מקומו הלגיטימי של הספק, הכשלון והטעות.

במסגרת החלק ההיסטורי, אפשר לדון בדמותם של בניו של רבן גמליאל? בסיפור הירושה של התפקיד ובצוואתו.

## אמרו לו לא קרינו את שמע אמר להם אם לא קריתם את שמע חייבים אתם לקרות

מה עשו תלמידיו בבית המשתה ומדוע אחרו? האם היו בחתונה? האם יש כאן תיאור של אורח חיים נורמלי גם בביתם של תלמידי החכמים ובבית הנשיא? מדוע לא קראו את שמע קודם?

יחסי הבנים והאב – דיון חינוכי. האב עדיין ער, מחכה להם? לומד תורה? הבנים מתייעצים עם האב ומספרים לו, תגובת האב עניינית ולא ביקורתית, איך מחנכים לקיום מצוות? איזה דיאלוג מתקיים בין הורים לבניהם?

## ולא זו בלבד אמרו, אלא כל שאמרו חכמים עד חצות מצוותן עד שיעלה עמוד השחר

האם משפט זה נאמר על ידי רבן גמליאל או על ידי סתם המשנה? מיהם חכמים ביחס לרבי אליעזר ורבן גמליאל? כמי נפסקה כאן הלכה, כרבן גמליאל או כחכמים? דרכי פסיקת ההלכה, הכלל היסודי של הלכה כרבים.

הכללה והפשטה בניגוד לקזואיסטיקה ופרטים.

... דילוג על הדוגמאות הנוספות שהמוקד שלהם הוא בענייני מקדש ובסדר קודשים.

הקטר חלבים ואברים, כל הנאכלין ליום אחד.

## ולמה אמרו חכמים עד חצות כדי להרחיק אדם מן העבירה

פרקי אבות: "ועשו סייג לתורה", כל הנושא של סייגים וגזרות חכמים, תקנות חכמים ותולדות ההלכה והתורה שבעל פה.

## סיכום

### לימוד מקורות – בצמצום מרוכז עולם ומלואו

דבר ראשון שאפשר לראות כאן הוא שבלימוד המקורות הקלאסיים ניתן לפרוש יריעה רחבה של תחומי דעת וענין שונים.

### הבחירה בידי המורה באיזה כיוונים לבחור

לפי ידיעותיו והתעניינותו, לפי ההקשר הלימודי שבו הוא נמצא, אם הוא מלמד לימודי יסוד, תיאולוגיה, מבוא למשנה או היסטוריה. בגיל צעיר או מבוגר, למתחילים או למתקדמים, בעלי רקע או חסרי רקע. כמובן, הדבר תלוי בצרכי התלמידים, כישוריהם והתעניינותם. העקרון הוא שהמורה חייב לבחור, ולשם כך הוא גם צריך לדעת הרבה יותר, וגם לדעת לצמצם ולהתאים לצרכי ההוראה.

### הכרת היהדות כציויליזציה

הגישה הכללית שביקשתי להציג היא הגישה של יהדות כציויליזציה, מסגרת המחייבת ראיה רב-תחומית ומגוונת מאד, ופונה אל כל הרבדים של הקיום האנושי.